യു.പിയില്നിന്ന് ഒളിച്ചോടിയ യുവാവിനെയും പെണ്കുട്ടിയെയും കൊന്ന് മൃതദേഹങ്ങള് വിവിധ സംസ്ഥാനങ്ങളില് ഉപേക്ഷിച്ചു ഗ്വാളിയാര്: ഉത്തര്പ്രദേശില്നിന്ന് ഒളിച്ചോടി ഡല്ഹിയിലെത്തിയ യുവാവിനെയും പെണ്കുട്ടിയെയും തട്ടിക്കൊണ്ടുപോയി മധ്യപ്രദേശില്വെച്ച് കൊലപ്പെടുത്തി മൃതദേഹങ്ങള് വിവിധ സംസ്ഥാനങ്ങളില് ഉപേക്ഷിച്ച ബന്ധുക്കള് പിടിയില്. പെണ്കുട്ടിയുടെ മൃതദേഹം രാജസ്ഥാനിലെ ധോല്പൂരില്നിന്നും യുവാവിേന്റത് മധ്യപ്രദേശില്നിന്നുതന്നെയും ലഭിക്കുകയായിരുന്നു.യു.പി ഫിറോസാബാദിലെ ജഹാംഗിര്പൂര് സ്വദേശികളാണ് ഇരുവരും. കൊല്ലപ്പെട്ട പെണ്കുട്ടിക്ക് പ്രായപൂര്ത്തിയായിട്ടില്ല. അയല്വാസികളായ ഇരുവരുടെയും പ്രണയത്തിനും വിവാഹത്തിനും കുടുംബങ്ങള് എതിര്പ്പ് അറിയിച്ചിരുന്നു. ഇതോടെ ജൂലൈ 31ന് ഇരുവരും നാടുവിട്ടു. ഡല്ഹിയിലെത്തിയ ഇരുവരെയും ദിവസങ്ങള്ക്കകം പെണ്കുട്ടിയുടെ ബന്ധുക്കള് കണ്ടെത്തുകയായിരുന്നു. ഡല്ഹിയില്നിന്ന് ഇരുവരെയും പിടികൂടി ജീപ്പില് കയറ്റി മധ്യപ്രദേശിലെ ബിന്ദിലെത്തിച്ചു. അവിടെനിന്ന് ഗ്വാളിയാറിലേക്കുള്ള വഴിയില്വെച്ച് യുവാവിനെ ഇവര് ക്രൂരമായി മര്ദിക്കുകയായിരുന്നു. യുവാവിന്റെ സ്വകാര്യഭാഗങ്ങള് കത്തികൊണ്ട് മുറിച്ചെടുക്കുകയും അവയവങ്ങള് വികൃതമാക്കുകയും ചെയ്തിരുന്നു. ദേശീയപാതയില് വാഹനത്തില്വെച്ചായിരുന്നു ക്രൂരമായ കൊലപാതകം. തുടര്ന്ന് മൃതദേഹം ഉപേക്ഷിച്ചു. ആഗസ്റ്റ് അഞ്ചിന് യുവാവിന്റെ മൃതദേഹം പൊലീസ് കണ്ടെത്തി. തുടര്ന്ന് പൊലീസ് കൊലപാതക കേസും രജിസ്റ്റര് ചെയ്തിരുന്നു. ദിവസങ്ങള്ക്ക് ശേഷം ധോല്പൂര് പ്രദേശത്തുനിന്ന് പെണ്കുട്ടിയുടെ മൃതദേഹം രാജസ്ഥാന് പൊലീസ് കണ്ടെത്തി. മഞ്ഞ പ്ലാസ്റ്റിക് കയറുകൊണ്ട് കഴുത്തുമുറുക്കി ശ്വാസം മുട്ടിച്ച് കൊലപ്പെടുത്തിയ നിലയിലായിരുന്നു. ഇതോടെ രണ്ടു കൊലപാതകങ്ങളും തമ്മില് ബന്ധമുണ്ടെന്ന് പൊലീസ് കണ്ടെത്തുകയായിരുന്നു. ആഗസ്റ്റ് പത്തിന് യുവാവിന്റെ പിതാവ് മകനെ കാണാനില്ലെന്ന പരാതി പൊലീസില് നല്കിയിരുന്നു. ഇതോടെ പെണ്കുട്ടിയുടെ ബന്ധുക്കളുടെ മൊബൈല് ഫോണുകള് കേന്ദ്രീകരിച്ച് പൊലീസ് അന്വേഷണം ആരംഭിക്കുകയായിരുന്നു. അന്വേഷണത്തില് ബന്ധുക്കള് ഡല്ഹി, ബിന്ദ്, ഗ്വാളിയാര്, ധോല്പൂര് പ്രദേശങ്ങളില് സഞ്ചരിച്ചതായി കണ്ടെത്തി. തുടര്ന്ന് പെണ്കുട്ടിയുടെ ബന്ധുക്കളെ ചോദ്യം ചെയ്യാന് വിളിപ്പിക്കുകയും കസ്റ്റഡിയിലെടുക്കുകയുമായിരുന്നു. യുവാവിനെയും പെണ്കുട്ടിയെയും കൊലപ്പെടുത്തിയതായി ചോദ്യം ചെയ്യലിനിടെ ബന്ധുക്കള് സമ്മതിച്ചു.